Απόφαση της Επιτροπής

της 22ας Ιουλίου 2003

για ορισμένα μέτρα για την πρόληψη της μετάδοσης του ιού του αφθώδους πυρετού από ορισμένες χώρες της Βορείου Αφρικής στην επικράτεια της Ευρωπαϊκής Ένωσης

[κοινοποιηθείσα υπό τον αριθμό Ε(2003) 2611]

(Κείμενο που παρουσιάζει ενδιαφέρον για τον ΕΟΧ)

(2003/547/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(1), και ιδίως το άρθρο 22 παράγραφος 1,

Εκτιμώντας τα ακόλουθα:

(1) Ο αφθώδης πυρετός είναι από τις πλέον μεταδοτικές ιογενείς νόσους των βοοειδών, των αιγοπροβάτων και των χοίρων και ο ιός που προκαλεί τη νόσο δύναται να εμμείνει σε μολυσμένο περιβάλλον εκτός του ζώου-ξενιστή για αρκετές εβδομάδες, ανάλογα, μεταξύ άλλων, με τις κλιματικές συνθήκες.

(2) Στις 18 Ιουνίου 2003 η Λιβύη επιβεβαίωσε στο Διεθνές Γραφείο Επιζωοτιών (ΔΓΕ) την παρουσία κρουσμάτων αφθώδους πυρετού από ορότυπο SAT 2 σε βοοειδή. Είναι η πρώτη φορά που αναφέρονται κρούσματα αφθώδους πυρετού στη χώρα αυτή από το 1994 και η πρώτη φορά που η νόσος αυτή συνδέεται με τον ορότυπο του ιού που εντοπίστηκε στο εργαστήριο αναφοράς του ΔΓΕ για τον αφθώδη πυρετό στο Pirbright του Ηνωμένου Βασιλείου.

(3) Οι αρμόδιες αρχές της Λιβύης έλαβαν μέτρα για τη συγκράτηση της νόσου, με τη θανάτωση των προσβληθέντων ζώων, την απομόνωση των αγελών, τον περιορισμό των κινήσεων και την επιτήρηση.

(4) Η Κοινότητα δεν επιτρέπει τις εισαγωγές ζώντων ζώων ευπαθών φυλών ή των προϊόντων τους από τη Λιβύη. Η εισαγωγή ζώων στην Κοινότητα αφορά κυρίως την επανεισαγωγή εγγεγραμμένων ίππων, σύμφωνα με την οδηγία 90/426/ΕΟΚ του Συμβουλίου, της 26ης Ιουνίου 1990, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών(2), όπως τροποποιήθηκε τελευταία από τον κανονισμό (EΚ) αριθ. 806/2003(3).

(5) Εντούτοις, τα μεταφορικά οχήματα που χρησιμοποιούνται για τη μεταφορά ζώων, κατά την άφιξή τους από τη Λιβύη στην Ευρωπαϊκή Ένωση, ενδέχεται να αποτελούν δυνητικούς ξενιστές του ιού. Είναι, συνεπώς, απαραίτητο να ληφθούν σε κοινοτικό επίπεδο τα κατάλληλα μέτρα προστασίας τα οποία θα λαμβάνουν υπόψη τους την επιβίωση του ιού του αφθώδους πυρετού στο περιβάλλον και τους δυνατούς τρόπους μετάδοσής του.

(6) Συνεπώς, η παρουσία του ιού του αφθώδους πυρετού στη Λιβύη ενδέχεται να αποτελεί σοβαρό κίνδυνο για το ευπαθές ζωικό κεφάλαιο της Κοινότητας.

(7) Ο κατάλληλος καθαρισμός και απολύμανση των οχημάτων για τη μεταφορά ζώων είναι ο πλέον κατάλληλος τρόπος για τη μείωση του κινδύνου ταχείας μετάδοσης του ιού σε μεγάλες αποστάσεις.

(8) Λαμβανομένης υπόψη της σημαντικής καθυστέρησης μεταξύ της εμφάνισης του πρώτου ύποπτου κρούσματος την 1η Μαΐου 2003 και της επιβεβαίωσης της νόσου, δεν μπορεί να αποκλειστεί πλήρως το ενδεχόμενο εξάπλωσής της σε γειτονικές χώρες και για το λόγο αυτό ενδέχεται να απαιτείται επέκταση του γεωγραφικού πεδίου εφαρμογής της παρούσας απόφασης.

(9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Για το σκοπό της παρούσας απόφασης, ως "όχημα μεταφοράς ζωικού κεφαλαίου" νοείται κάθε μηχανοκίνητο όχημα το οποίο χρησιμοποιείται ή έχει χρησιμοποιηθεί για τη μεταφορά ζώων.

Άρθρο 2

1. Τα κράτη μέλη διασφαλίζουν ότι οδηγός κενού οχήματος μεταφοράς ζωικού κεφαλαίου κατά την άφιξή του από τρίτη χώρα, ή από τμήμα τρίτης χώρας που έχει περιφερειοποιηθεί σύμφωνα με την κοινοτική νομοθεσία, η οποία αναφέρεται στο παράρτημα Ι στο σημείο εισόδου στην επικράτεια της Ευρωπαϊκής Ένωσης διαθέτει έγγραφα τα οποία αποδεικνύουν ότι το όχημα έχει καθαριστεί και απολυμανθεί. Τα έγγραφα πρέπει να παρέχουν στοιχεία για τον καθαρισμό και την απολύμανση ισοδύναμα με αυτά που εμφαίνονται στο παράρτημα ΙΙ της παρούσας απόφασης.

2. Στην περίπτωση που τα μέτρα που αναφέρονται στην ανωτέρω παράγραφο 1 δεν έχουν εφαρμοστεί ορθώς, το ενδιαφερόμενο κράτος μέλος δύναται να απορρίψει την είσοδο του οχήματος μεταφοράς ζωικού κεφαλαίου ή να υποβάλει το όχημα στον αρμόζοντα καθαρισμό και απολύμανση σε καθορισμένη τοποθεσία κατά το δυνατόν πλησίον του σημείου εισόδου.

Άρθρο 3

Τα οχήματα μεταφοράς ζωικού κεφαλαίου που μεταφέρουν ιπποειδή, προερχόμενα από τρίτη χώρα ή τμήμα της επικράτειας τρίτης χώρας με την έννοια που ορίζεται στην κοινοτική νομοθεσία και αναφέρεται στο παράρτημα Ι, εισαγόμενα σύμφωνα με τις διατάξεις της οδηγίας 90/426/ΕΚ, υποβάλλονται σε καθαρισμό και απολύμανση κατά την άφιξή τους στον συνοριακό σταθμό ελέγχου. Ο αναφερόμενος καθαρισμός και απολύμανση πραγματοποιούνται σε τοποθεσία, που έχει καθοριστεί από τον επίσημο κτηνίατρο, κατά το δυνατόν πλησίον του συνοριακού σταθμού ελέγχου.

Άρθρο 4

Τα μέτρα της παρούσας απόφασης εφαρμόζονται μέχρι τις 31 Οκτωβρίου 2003.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 22 Ιουλίου 2003.

Για την Επιτροπή

David Byrne

Μέλος της Επιτροπής

(1) ΕΕ L 24 της 31.1.1998, σ. 9.

(2) ΕΕ L 224 της 18.8.1990, σ. 42.

(3) ΕΕ L 122 της 16.5.2003, σ. 1.

ΠΑΡΑΡΤΗΜΑ I

Τρίτη χώρα ή τμήμα της επικράτειας τρίτης χώρας τις οποίες αφορά η παρούσα απόφαση:

Λιβύη

ΠΑΡΑΡΤΗΜΑ II

>PIC FILE= "L_2003186EL.004202.TIF">